Zásahy hliadok MsP v 29. týždni 
	V týždni od 19. júla do 25. júla 2010 preverovali hliadky mestskej polície v hlavnom meste 2127 udalostí. Medzi nimi bolo aj 294 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky motoristov voči pravidlám bezpečnosti a plynulosti v cestnej premávke a takýchto porušení zistili a riešili hliadky mestskej polície v priebehu týždňa 1234. Na miestach vyhradených pre zdravotne postihnutých občanov bez oprávnenia stáť tu zanechali svoje vozidlá štyria motoristi.
	V oblasti porušení pravidiel verejného poriadku riešili hliadky 36 priestupkov a na telefonáty v ktorých volajúci poukazovali na prípady rušenia nočného pokoja zasahovali 37 krát.
	Nemalou mierou do zásahov hliadok mestskej polície prispeli aj majitelia psov, ktorí nerešpektovaním všeobecne záväzných nariadení týkajúcich sa podmienok chovu psov tieto porušili 38 krát. Čistota a poriadok bola ľahostajná pre 127 priestupcov. Neporiadok okolo kontajnerových stojísk zistili hliadky MsP v 21 prípadoch.
	So zásadami ambulantného predaja a trhového poriadku nedokázalo spoločnú reč nájsť 9 predajcov a 8 prípadov súviselo s nedodržaním stanovených prevádzkových hodín.
	Z trávnatých plôch si miesto zaparkovania pre svojho štvorkolesového tátoša urobilo 78 vodičov.
	Štatistika mestskej polície ďalej hovorí, že v pešej zóne zistili hliadky 16 priestupkov a alkoholické nápoje na verejných priestranstvách napriek zákazu ich konzumácie si doprialo 102 priestupcov. Prípady obťažovania okoloidúcich žobrákmi sa vyskytli 12 krát. Na príslušné úrady bolo zároveň nahlásených 6 starých vozidiel.
	Do zásahov hliadok mestskej polície v sledovanom týždni prispeli aj nezodpovední fajčiari. Tí nerešpektovaním niektorých ustanovení zákona na ochranu nefajčiarov tým, že svojho zlozvyku sa nevedia vzdať ani na zastávkach mestskej hromadnej dopravy tento zákon porušili 46 krát.
	Najviac priestupkov počas týždňa zistili a riešili hliadky mestskej polície na Šamorínskej ulici a to 75. Blokovacie zariadenia na nesprávne parkujúcich vozidlách si našli ich majitelia v 496 prípadoch a po odtiahnuté vozidlá si muselo zájsť do areálov príslušných odťahovacích služieb 106 motoristov.